На основу члана 8. став 1. Уредбе о средствима за подстицање програма или недостајућег дела средстава за финансирање програма од јавног интереса која реализују удружења („Сл. Гласник РС“, број 16/2018) и члана 70.статута општине Кладово („Сл.лист општине Кладово“, бр.7/2019), Одлуке о буџету општине Кладово за 2023.годину („Сл.лист општине Кладово“, бр.18/2922), Општинско веће општине Кладово на седници одржаној дана 07.фебруар 2023.године,

**д о н о с и**

**Правилник**

**о начину, критеријумима и поступку доделе средстава из буџета општине Кладово за подстицање пројеката од јавног интереса које реализују удружења грађана у 2023.години**

I ОСНОВНЕОДРЕДБЕ

**Садржина Правилника**

**Члан 1.**

Овим Правилником ближе се уређују услови, критеријуми, начин, поступак доделе, као и начин и поступак враћања средстава за подстицање пројеката или недостајућег дела средстава за финансирање пројеката (у даљем тексту: пројекат) које реализују удружења грађана, средствима из буџета општине Кладово, а који су од јавног интереса.

**Примена Правилника**

**Члан 2.**

Право учешћа на Јавни конкурс имају удружења регистрована у складу са Законом о удружењима која ће своје програмске активности реализовати на територији општине Кладово.

Право учешћа на Јавни конкурс имају и подружнице удружења из области заштите лица са инвалидитетом која нису регистрована на територији општине Кладово, али имају кориснике/чланове са пребивалиштем на територији Кладово.

Комисија за доделу средстава удружењима за финансирање и суфинансирање пројеката од јавног интереса у Општини Кладово (у даљем тексту: Комисија), по службеној дужности, утврђује да ли је удружење предлагач пројекта/учесник конкурса (у даљем тексту: учесник конкурса) уписано у регистар надлежног органа, да ли се, према статутарним одредбама, циљеви тог удружења остварују у области у којој се пројекат реализује, као и да ли је рачун тог удружења у блокади.

Право учешћа на јавном конкурсу немају удружења:

* Која нису поднела извештај о реализацији пројеката/програма и/или нису оправдала средства додељена на прошлогодишњем конкурсу;
* Која нису предузела све потребне мере за избегавање сукоба интереса на прошлогодишњем конкурсу;
* Која су ненаменски трошила буџетска средства која су им била додељена на прошлогодишњем конкурсу, па је покренут поступак раскида уговора;
* Која нису омогућила Комисији и стручњацима за оцену успешности пројеката финансираних на прошлогодишњем конкурсу - праћење реализације пројекта и увид у сву потребну документацију;
* Која су средства за реализацију одобреног пројекта/програма већ обезбедила на други начин;
* Која имају текући рачун у блокади, пореске дугове и дугове према организацијама социјалног осигурања;
* Која су брисана из регистара надлежног органа, или су у поступку ликвидације, стечајном поступку или под привременом мером забране делатности;
* Која имају у последње две године казну правоснажном одлуком за прекршај или привредни преступ везан за њихову делатност;
* Која нису јавно назначила да је реализацију конкретног пројекта/програма подржала општина Кладово.

**Пројекат и Програм**

**Члан 3.**

Општина Кладово подстиче пројекте које реализују удружења, а који су од јавног интереса у складу са одредбама овог Правилника.

Општина Кладово у подстицању пројеката које реализују удружења учествује у границама средстава одобрених за ту намену у буџету општине на основу Одлуке о буџету општине Кладово за годину у којој се та средства додељују.

Пројекат нарочито садржи: област у којој се реализује, опис стања у области и уочених проблема чијем решавању ће пројекат допринети, јасно дефинисан циљ, односно шта се жели постићи спровођењем пројекта, територију на којој ће се пројекат реализовати, трајање пројекта, врсту и обим активности које ће се спроводити током пројекта, предвиђени број директних и индиректних корисника пројекта са описом циљне групе и њихових потреба и укупан број лица који је потребан за извођење пројекта.

Пројекат може трајати најмање 3 месеца, а најдуже годину дана и мора бити реализован најкасније до истека буџетске године.

Општина Кладово може подстицати и програме удружења која реализују програм свог рада на територији општине Кладово у конкретној години, ако су корисници програмских активности удружења особе са инвалидитетом са територије општине Кладово које су уједно и чланови удружења, а програмске активности се спроводе у циљу већег укључивања ових чланова удружења у друштвене токове на територији општине Кладово. У том случају, ова удружења приликом пријаве на јавни конкурс, у оквиру конкурсне документације подносе и свој план и програм за конкретну годину, са прегледом програмских активности које ће спровести у циљу већег укључивања својих чланова у друштвене токове на територији општине Кладово.

**Намена средстава из буџета општине Кладово за подстицање пројеката удружења од јавног интереса**

**Члан 4.**

Средства из буџета општине Кладово за подстицање пројеката удружења

намењена су за реализацију пројеката који су од јавног интереса за општину Кладово.

Средства из става 1. овог члана опредељују се у апсолутном износу Одлуком о буџету општине Кладово за сваку буџетску годину.

Средства из става 1. овог члана додељују се на основу јавног конкурса.

II ПОСТУПАК ЗА ДОДЕЛУ СРЕДСТАВА

**Годишњи план јавних конкурса**

**Члан 5.**

Годишњи план расписивања јавних конкурса Општинска управа Кладово објављује најкасније до 31. јануара на званичној интернет страници и огласној табли општине Кладово, и исти доставља Канцеларији за сарадњу са цивилним друштвом.

**Покретање поступка доделе средстава из буџета за подстицање пројеката удружења**

**Члан 6.**

Поступак доделе средстава из буџета општине Кладово за подстицање пројеката удружења покреће и спроводи Комисија.

Комисију из става 1. овог члана образује Општинско веће општине Кладово.

Општинска управа Кладово обезбеђује услове за рад Комисије.

**Састав Комисије**

**Члан 7.**

Комисију из члана 6. овог правилника чине председник и 2 члана.

Комисију чине представници запослених или радно ангажованих по другом основу у органима општине Кладово.

Чланови Комисије не добијају накнаду за свој рад.

Као чланови Комисије могу бити именована и лица представници стручне јавности.

Чланови Комисије дужни су да потпишу изјаву да немају приватни интерес у вези са радом и одлучивањем Комисије, односно спровођењем јавног конкурса (Изјава о непостојању сукоба интереса).

Именовано лице не може предузимати радње у својству члана Комисије пре него што потпише Изјаву из става 5. овог члана.

Сукоб интереса постоји ако члан комисије или чланови његове породице (брачни или ванбрачни друг, дете или родитељ), запослени или члан органа удружења које учествује на конкурсу или било ког другог удружења повезаног на било који начин са тим удружењем, или у односу на та удружења има било који материјални или нематеријални интерес, супротан јавном интересу и то у случајевима породичне повезаности, економских интереса или другог заједничког интереса.

У случају сазнања да се налази у сукобу интереса, члан Комисије је дужан да о томе одмах обавести остале чланове Комисије и да се изузме из даљег рада Комисије. О решавању сукоба интереса Општинско веће општине Кладово одлучује у сваком случају посебно, а када утврди сукоб интереса, именоваће у Комисију новог члана као замену.

Ближа садржина Изјаве из става 5. овог члана и ближи поступак у коме се води рачуна о непостојању сукоба интереса уређени су у Прилогу 6. овог Правилника, који чини његов саставни део.

**Јавни конкурс**

**Члан 8.**

Општинско веће општине Кладово, на предлог Комисије из члана 7. овог Правилника, сваке године доноси одлуку о расписивању јавног конкурса за доделу средстава за подстицање пројеката или недостајућег дела средстава за финансирање пројеката из буџета општине Кладово, у складу са важећом одлуком о темама јавног конкурса/приоритетним областима од јавног интереса за текући период.

Јавни конкурс се расписује једном годишње, најкасније до 31. марта текуће године.

Јавни конкурс траје 15 дана.

Јавни конкурс се, без одлагања по његовом расписивању, објављује на званичној интернет страници општине Кладово, огласној табли општине Кладово, на локалним медијима и на порталу е-Управа.

Текст јавног конкурса садржи:

* Предмет јавног конкурса;
* Једну или неколико сродних приоритетних области од јавног интереса;
* Ко може бити учесник конкурса - критеријуме које удружење предлагач пројекта мора да испуни;
* Обим средстава која се додељују, и то минимални и максимални износ;
* Начин пријављивања на конкурс;
* Преглед конкурсне документације коју је потребно доставити, уз попуњен образац предлога пројекта;
* Трајање пројекта;
* Критеријуме бодовања - основне и допунске критеријуме који су специфични за одређену област, а чијом применом се врши вредновање пријављених пројеката;
* Ближа упутства о условима за подношење пријава и критеријумима за доделу средстава;
* Место и рок за подношење пријава;
* Рок за доношење одлуке о избору пројеката;
* Жалбени рок;
* Начин објављивање одлуке о избору пројеката;
* Друге потребне елементе.

Средства која нису расподељена на јавном конкурсу, биће пренамењена.

Изузетно од става 2. овог члана, ако се на основу расписаног јавног конкурса не расподеле сва планирана средства, јавни конкурс се може расписати и више пута.

**Конкурсна документација**

**Члан 9.**

Конкурсна документација садржи:

* Попуњен пријавни образац (Прилог 1);
* Попуњен образац предлога пројекта (Прилог 2);
* Попуњен образац буџета пројекта и наративног буџета пројекта (Прилог 3);
* Писмену изјаву о обезбеђивању сопственог финансирања или суфинансирања;
* Писмене изјаве партнера о сарадњи на пројекту, ако се пројекат реализује на тај начин;
* Другу документацију која је по процени учесника конкурса од значаја за доделу средстава.

У случају да je учесник конкурса подружницa удружења из области заштите лица са инвалидитетом која није регистрована на територији општине Кладово, a корисници програмских активности су особе са инвалидитетом са територије општине Кладово које су уједно и чланови подружнице и програмске активности се спроводе у циљу већег укључивања у друштвене токове на територији општине Кладово, ово удружења приликом пријаве на јавни конкурс, подносе и свој план и програм за конкретну годину, са прегледом програмских активности које ће спровести у циљу већег укључивања својих чланова у друштвене токове на територији општине Кладово.

Учесник конкурса предлог пројекта доставља на српском језику.

Комисија, по службеној дужности, утврђује да ли је учесник конкурса уписан у регистар надлежног органа и да ли се, према статутарним одредбама, циљеви тог удружења остварују у области у којој се пројекат реализује.

**Пријава на јавни конкурс**

**Члан 10.**

Учесник конкурса подноси пријаву Комисији у току трајања конкурса.

Пријаве на конкурс подносе се Комисији на посебним обрасцима који су саставни део конкурсне документацијеи чине саставни део овог правилника, у складу са ставом 1. члана 9. овог Правилника. Пријаве на конкурс подносе се на Писарници Општинске управе Кладово или у пошиљци предатој пошти и то најкасније до истека последњег дана утврђеног за подношење пријаве на конкурс.

Неблаговремене пријаве неће бити разматране, а непотпуне пријаве ће се сматрати неисправним.

Учесник конкурса може поднети само једну пријаву на јавни конкурс, са једним предлогом пројекта.

**Критеријуми за избор пројеката**

**Члан 11.**

Комисија оцењује пријаве пристигле у складу са условима конкурса, према критеријумима прописаним овим правилником.

Оцена и избор пројеката који ће се финансирати средствима из буџета општине Кладово врши се применом следећих основних критеријума:

|  |  |  |
| --- | --- | --- |
| **Критеријуми** | **Објашњење критеријума** | **Број бодова** |
| Усаглашеност пројекта са стратешким оквиром општине Кладово, дефинисаним циљевима пројекта и циљним групама и корисницима пројекта | Да ли је и у којој мери је пројекат стратешки утемељен, односно у складу са важећим стратешким опредељењем општине Кладово  Да ли су циљеви пројекта јасно дефинисани, достижни у предвиђеном времену трајања пројекта и да ли недвосмислено представљају решење уочених проблема у локалној заједници, односно могу да задовоље јавни интерес?  Да ли су циљна група и корисници јасно дефинисани?  У ком обиму ће потребе циљне групе и корисника пројекта бити задовољене – обим задовољења јавног интереса? | 20 |
| Одрживост пројекта | Да ли ће се активности пројекта наставити и после финансирања пројекта средствима из буџета општине Кладово и на који начин ће се спроводити и финансирати активности пројекта по престанку финансирања средствима из буџета општине Кладово?  Да ли је пројекат одржив у институционалном и развојном смислу – да ли ће пројектне активности бити спровођене и по истеку времена за спровођење пројекта у оквиру којег ће се финансирати/суфинансирати средствима из општине Кладово? | 20 |
| Очекивани резултати и ефекти пројекта | Да ли су резултати и ефекти пројекта мерљиви?  Да ли ће очекивани позитивни ефекти бити далекосежни – у ком року се очекују позитивни ефекти на директне и индиректне кориснике пројекта? | 20 |
| Економичност буџета пројекта и однос трошкова и очекиваних резултата и ефеката | Да ли су трошкови усклађени са предложеним пројектним активностима?  Да ли су трошкови пројекта реални?  Да ли ће очекивани позитивни ефекти надмашити потенцијалне негативне ефекте спровођења пројекта и његове трошкове? Да ли је однос између процењених трошкова и очекиваних резултата и ефеката задовољавајући? | 20 |
| Суфинансирање пројекта из других извора | Да ли је учесник конкурса обезбедило сопствено новчано учешће или други вид учешћа и/или суфинансирање пројекта из других извора? | 20 |
| **УКУПНО:** |  | **100** |

Општина Кладово може, приликом расписивања јавног конурса, утврдити и допунске критеријуме који су специфични за одређену област, укључујући следеће допунске критеријуме:

* Обезбеђено партнерство (да ли учесник конкурса има обезбеђено партнерство са неким од актера из приватног, јавног или невладиног сектора за потребе спровођења пројекта, са јасно дефинисаним међусобним правима и обавезама у вези пројектних активности);
* Иновативност пројектне идеје;
* Капацитет удружења предлагача пројекта које ће бити носилац пројекта током његовог спровођења и капацитет партнера, ако постоје, и
* Друге допунске критеријуме, у складу са потребама задовољења јавног интереса.

**Поступак одлучивања**

**Члан 12.**

Ради потпунијег сагледавања квалитета предлога пројеката, Комисија може тражити појашњења предлога пројекта и/или обавити интервју са учесником конкурса, као и предложити корекцију предлога пројекта.

Чланови комисије појединачно бодују сваки пројекат на основу критеријума из члана 11. овог правилника. Просечан број бодова представља коначан број бодова за тај предлог пројекта.

Пројекат који је вреднован са мање од 60 бодова и који није подржала већина чланова Комисије неће бити предмет избора за доделу средстава из буџета општине Кладово.

О спроведеном поступку јавног конкурса Комисија води записник.

Комисија, у складу са условима јавног конкурса и критеријумима из члана 11. овог правилника, утврђује прелиминарну листу изабраних пројеката и сачињава предлог одлуке о избору пројеката који ће се финансирати или суфинансирати из општине Кладово, са наведеним износима новчаних средстава, и исти доставља Општинском већу општине Кладово најкасније 30 дана од дана истека рока за подношење пријаве на јавни конкурс, односно најкасније до 1. априла текуће године.

Прелиминарна листа из става 5. овог члана објављује се на званичној интернет страниции, огласној табли општине Кладово и на порталу е-Управа, без одлагања по достављању предлога одлуке о избору пројеката који ће се финансирати или суфинансирати из буџета општине Кладово Општинском већу општине Кладово.

Учесник конкурса има право увида у поднете пријаве и приложену документацију у року од три радна дана од дана објављивања прелиминарне листе из става 5. овог члана.

На прелиминарну листу из става 5. овог члана удружења учесници конкурса имају право приговора у року од осам дана од дана њеног објављивања.

Одлуку о приговору, која мора битио бразложена, Комисија доноси у року од 8 дана од дана истека рока за подношење приговора.

По окончању поступка по приговорима, Комисија сачињава коначни предлог одлуке о избору пројеката који ће се финансирати или суфинансирати из буџета општине Кладово у року од 3 дана од доношења одлуке о приговору и подноси га Општинском већу општине Кладово.

Одлуку о избору пројеката доноси Општинско веће општине Кладово, на основу записника о спроведеном јавном конкурсу и коначног предлога одлуке Комисије, у року од 8 дана од дана подношења коначног предлога одлуке од стране Комисије.

Одлука из става 11. овог члана објављује се на званичној интернет страници и огласној табли општине Кладово и на порталуе-Управа, без одлагања по њеном доношењу.

III КОРИШЋЕЊЕ СРЕДСТАВА И ПРАЋЕЊЕ РЕАЛИЗАЦИЈЕ ПРОЈЕКАТА

**Средства из буџета за финансирање и суфинансирање пројеката удружења од јавног интереса**

**Члан 13.**

Средства која се одобре за реализацију пројеката јесу наменска средства и могу се користити искључиво за реализацију конкретног пројекта од јавног интереса и у складу са уговором који се закључује између општине Кладово и удружења корисника средстава.

Пренос средстава из става 1. овог члана врши се у складу са прописима којима се уређује пренос средстава и отварање рачуна корисника јавних средстава.

Удружење корисник средстава дужно је да након закључења уговора, отвори посебан наменски рачун код Управе за трезор, како би се буџетска средства за реализацију пројекта од јавног интереса пренела на тај рачун и користила са тог рачуна.

Удружење корисник средстава дужно је да, пре склапања уговора о додели средстава, достави Комисији:

* Изјаву да средства за реализацију одобреног пројекта нису на други начин већ обезбеђена;
* Интерни акт о антикорупцијској политици;
* Ревидирани буџет и ревидирани наративни буџет пројекта у складу са одобреним средствима;
* Одговарајући инструмент обезбеђења (меница са меничним овлашћењем)

Са удружењем неће бити закључен уговор у случају да документацију из става 4. овог члана не достави у предвиђеном року.

**Уговор о додели средстава**

**Члан 14.**

Председник општине Кладово закључује са удружењем уговор о додели средстава из буџета општине Кладово најкасније у року од 15 дана од дана коначности одлуке о избору пројеката који ће се финансирати или суфинансирати из буџета општине Кладово.

Уговором се уређују међусобна права, обавезе и одговорности уговорених страна, и нарочито садржи следеће елементе:

* Назив одобреног пројекта;
* Утврђен предмет пројекта;
* Време реализације пројекта;
* Висину додељених средстава из буџета општине Кладово за реализацију пројекта;
* Укупну вредност пројекта;
* Процентуално учешће удружења корисника средстава у укупној вредности пројекта или средстава из других извора, уколико су ова средства обезбеђена;
* Начин обезбеђења и преноса средстава;
* Инструменти обезбеђења за случај ненаменског трошења средстава обезбеђених за реализацију пројеката, односно за случај неизвршења уговорне обавезе - предмета пројеката;
* Начин повраћаја неутрошених средстава;
* Међусобна права, обавезе и одговорности уговорених страна;
* Начин праћења реализације пројекта;
* Обавезе носиоца пројекта у погледу реализације и подношења извештаја о реализацији пројекта;
* Услове за раскид уговора пре истека времена на који је закључен;
* Права и обавезе уговорних страна у случају раскида уговора пре истека времена на који је закључен;
* Начин решавања спорова.

Одобрени пројекат, са свим прилозима, саставни је део уговора.

**Праћење реализације пројеката**

**Члан 15.**

Поступак праћења реализације пројеката удружења за које су одобрена средства у складу са овим правилником спроводи Комисија из члана 7. овог правилника.

Праћење спровођења пројекта и контрола његове реализације обухвата:

* Обавезу удружења корисника средстава да обавештава Комисију о реализацији пројекта, у роковима одређеним уговором, достављањем периодичних и завршних извештаја;
* Преглед извештаја од стране Комисије;
* Мониторинг посете представника Комисије и непосредан увид у реализацију одобреног пројекта;
* Обавезу удружења корисника средстава да омогући Комисији да изврши увид у сву потребну документацију;
* Прикупљање информација од корисника пројекта у непосредном контакту са Комисијом;
* Друге активности предвиђене уговором.

Општинско веће општине Кладово може ангажовати и стручњаке за поједине области ради оцене и припреме анализе о успешности, квалитету и остварењу циљева пројеката који се реализују.

Удружење корисник средстава дужно је да Комисији из члана 7. овог правилника и стручњацима ангажованим за оцену успешности пројеката из става 4. овог члана омогући праћење реализације пројекта и увид у сву потребну документацију, у сваком тренутку.

**Мониторинг посета**

**Члан 16.**

У циљу праћења реализације пројеката, Комисија реализује мониторинг посете.

Под мониторинг посетом сматра се: посета удружењу кориснику средстава, одржавање састанака Комисије са овлашћеним представницима удружења корисника средстава, присуство одређеним догађајима и манифестацијама или другим пројектним активностима које удружење корисник средстава спроводи у склопу реализације пројеката, о чему је удружење корисник средстава у обавези да благовремено, писменим путем поштом или путем е-маила, обавести Комисију о времену и месту реализације активности на пројекту, и др.

Мониторинг посета може бити најављена или ненајављена.

За пројекте чије је трајање дуже од шест месеци и чија је вредност одобрених средстава већа од 500.000,00 динара, Комисија реализује најмање једну мониторинг посету у току трајања пројекта, односно најмање једном годишње.

**Извештај о мониторинг посети**

**Члан 17.**

Комисија израђује извештај о мониторинг посети из члана 16. овог правилника у року од десет дана од дана спроведене посете.

Поред извештаја из става 1. овог члана, Комисија израђује и препоруке за отклањање недостатака и рокове за њихову реализацију и упућује их удружењу кориснику средстава.

**Прерасподела одобреног износа средстава**

**Члан 18.**

Удружење корисник средстава може, у изузетним ситуацијама у току реализације пројекта, да тражи сагласност Комисије за прерасподелу средстава за реализацију планираних активности у оквиру одобреног пројекта.

Захтевом за прерасподелу средстава не може се тражити повећање расхода који се односе на људске ресурсе.

Прерасподела средстава може се извршити тек након добијања писмене сагласности или потписивањем анекса уговора са председником општине Кладово.

**Извештавање**

**Члан 19.**

Удружење корисник средстава дужно је да Комисији подноси периодичне и завршне наративне и финансијске извештаје о реализацији пројекта, у роковима предвиђеним закљученим уговором.

Периодични извештај се доставља квартално, осим у случају када пројекат не траје дуже од шест месеци и тада се периодични извештај доставља једном у току трајања пројекта.

Завршни наративни и финансијски извештај достављају се најкасније 30 дана по истеку трајања пројекта, који мора бити реализован најкасније до истека буџетске године.

Периодични и завршни наративни извештај садржи:

* Детаљан опис активности и резултата реализације пројекта у односу на планиране активности дефинисане уговором, како би се могла извршити процена успешности од стране Комисије;
* Образложење за свако одступање од пројекта, и
* Преглед корективних мера чије се предузимање планира од стране удружења корисника средстава.

Периодични и завршни финансијски извештај из става 1. овог члана садржи:

* Приказ буџета, који је саставни део уговора, са прегледом свих трошкова који су настали током извештајног периода, као и
* Целокупну документацију која оправдава настале трошкове.

Контролу финансијског извештаја спроводи Одељење за буџет, финансије и локалну пореску администрацију.

Контролу наративног извештаја спроводи Комисија.

Удружење корисник средстава из буџета општине Кладово најмање једанпут годишње чини доступним јавности извештај о свом раду и обиму и начину стицања и коришћења тих средстава, при чему је дужно да јасно назначи да је реализацију конкретног пројекта подржала општине Кладово

У случају да удружење корисник средстава не поднесе извештаје о реализацији пројекта из става 1. овог члана, губи право учешћа на јавном конкурсу за доделу средстава из буџета општине Кладово за подстицање пројеката удружења од јавног интереса у наредних пет година.

**Прегледање и процена извештаја**

**Члан 20.**

Надлежни органи из члана 19. овог правилника разматрају периодичне и завршне наративне и финансијске извештаје.

Прегледом финансијских извештаја Одељење за буџет, финансије и локалну пореску администрацију утврђује да ли су буџетска средства наменски коришћена и да ли постоји рачуноводствена документација која указује на наменски утрошак истих.

Плаћања и издаци који нису у складу са уговорним обавезамаи/или без припадајуће рачуноводствене документације неће бити признати, о чему се удружење корисник средстава обавештава писаним путем.

Прегледом наративног извештаја Комисија остварује увид и врши процену квалитета и успешности пројекта у смислу реализације постављених циљева.

О извршеној процени финансијских и наративних извештаја, Комисија обавештава удружење корисника средстава.

Удружење корисник средстава, на захтев Комисије, доставља допуну и додатно објашњење навода изнетих у извештајима, у року од осам дана од пријема захтева Комисије за доставу допуне документације.

Обрасци за достављање периодичних и завршних наративних и финансијских извештаја чине саставни део овог правилника (Прилог 4 и Прилог 5).

**Сукоб интереса код удружења корисника средстава**

**Члан 21.**

Удружење корисник средстава предузима све потребне мере у циљу избегавања сукоба интереса приликом коришћења наменских средстава и одмах по сазнању обавештава Комисију из члана 7. овог правилника о свим ситуацијама које представљају или би могле довести до сукоба интереса, у складу са законом.

Сукоб интереса постоји у ситуацији у којој је непристрасно извршење уговорних обавеза било ког лица везаног уговором угрожено због прилике да то лице својом одлуком или другим активностима учини погодност себи или са њим повезаним лицима (чланови породице: супружник или ванбрачни партнер, дете или родитељ), запосленом, члану удружења кориснику средстава, а на штету јавног интереса и то у случају породичне повезаности, економских интереса или другог заједничког интереса са тим лицем.

Сваки сукоб интереса Комисија из члана 7. овог правилника посебно разматра и може од удружења корисника средстава затражити сва потребна обавештења и документацију.

У случају утврђеног постојања сукоба интереса у спровођењу уговора, Комисија ће затражити од удружења корисника средстава да без одлагања, а најкасније у року од 30 дана, предузме одговарајуће мере.

Не сматра се сукобом интереса када удружење корисник средстава спроводи пројекат који је усмерен на чланове удружења као кориснике пројекта који припадају социјално осетљивим групама или особама са инвалидитетом.

**Поступање у случају неправилности**

**Члан 22.**

Комисија обавештава удружење корисника средстава да ће покренути поступак за раскид уговора и повраћај средстава са припадајућом каматом уколико су неправилности такве природе да није могуће утврдити да ли су додељена средства наменски коришћена, односно у случају да се утврди ненаменски утрошак средстава.

**Раскид уговора и повраћај средстава**

**Члан 23.**

Ако се приликом праћења реализације пројекта утврди ненаменско трошење средстава, Општинско веће општине Кладово, на предлог Комисије, захтева раскид уговора, повраћај пренетих средстава, односно активирање инструмената обезбеђења.

У случају ненаменског трошења буџетских средстава, удружење корисник средстава је дужно да средства врати са законском каматом и губи право учешћа на јавном конкурсу за доделу средстава из буџета општине Кладово за подстицање пројеката удружења од јавног интереса у наредних пет година.

**Извештај Комисије**

**Члан 24.**

Комисија израђује извештај о реализованој финансијској подршци пројектима удружења из буџетских средстава општине Кладово у претходној календарској години.

Извештај из става 1. овог члана објављује се на званичној интернет страници и огласној табли општине Кладово и на порталу е-Управа, без одлагања по његовом састављању.

Комисија спроводи анализу успешности, квалитета и степена остварености циљева пројеката за која су додељена средства на јавном конкурсу, како би оценила у којој мери је то довело до унапређења стања у одређеној области од јавног интереса у којој се удружењима додељују финансијска средства.

IV ПРЕЛАЗНЕ И ЗАВРШНЕ ОДРЕДБЕ

**Престанак важења ранијег прописа**

**Члан 25.**

Даном ступања на снагу овог правилника престаје да важи Правилник о начину, поступку и критеријумима за избор програма/пројеката од јавног интереса за доделу средстава удружењима грађана из буџета општине Кладово, бр. 024-2/2022-I од 10.02.2022.године.

**Спровођење започетих поступака**

**Члан 26.**

Поступци доделе средстава који су отпочели пре ступања на снагу овог правилника а нису окончани, спровешће се према прописима који су важили пре ступања на снагу овог правилника.

**Ступање на снагу**

**Члан 27.**

Овај правилник ступа на снагу даном доношења.

Број: 024-2/2023-II

У Кладову, 07.02.2023.године

**ОПШТИНСКО ВЕЋЕ ОПШТИНЕ КЛАДОВО**

**Председник**

Саша Николић